Diari Oficial de la Generalitat Valenciana


Sumari del DOGV 9931, del 06-09-2024 (2024/8838)

RESOLUCIÓ de 2 de setembre de 2024, de la Direcció General d'Esport, de concessió de subvencions nominatives per a l'organització de campionats d'Europa i del món en màximes categories i competicions de nivell equiparable, per a l'any 2024.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9931

Data del DOGV
:   06-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8838

CVE
:   VLJM-G-2708-6903

Data del document
:   02-09-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda pública
    * esport

La Llei 2/2011, de 22 de març, de la Generalitat, de l’esport i l’activitat física de la Comunitat Valenciana, arreplega entre els seus principis rectors la consideració de l’esport i l’activitat física com a activitats socials d’interés públic, com a manifestació cultural i com a fenomen social amb notable influència en sectors com l’educació, la sanitat, el medi ambient, l’ocupació, l’economia, el turisme, el benestar social i altres sectors relacionats.

Igualment, entre estos principis rectors es troba l’optimització i complementarietat dels recursos públics i privats, amb especial atenció a la coordinació de les actuacions de les diferents administracions i entitats vinculades a l’esport.

En este sentit, la Generalitat pretén donar suport a l’organització de competicions internacionals rellevants i d’esdeveniments esportius especials que es consideren d’interés públic per a la Comunitat Valenciana.

La Llei 38/2003, de 17 de novembre, general de subvencions, en l’article 22.2, i la Llei 1/2015, de 6 de febrer, d’hisenda pública, del sector públic instrumental i de subvencions, disposen que podran concedir-se de manera directa les subvencions previstes nominativament en els pressupostos.

En la Llei de pressupostos de la Generalitat per a l’exercici 2024, amb càrrec a l’aplicació pressupostària G011800203.457.A00, capítol IV, hi ha la línia S0804000, per un import de 2.935.000 euros, per a l’organització de campionats d’Europa i del món en màximes categories i competicions de nivell equiparable que, per la seua excepcionalitat, es consideren d’interés públic per a la Comunitat Valenciana. En els pressupostos de 2024 s’indiquen les entitats beneficiàries d’esta línia de concessió directa amb els corresponents imports, les quals s’arrepleguen en esta resolució en els annexos I i II. Algunes entitats beneficiàries han renunciat o desistit en la subvenció prevista, per aspectes organitzatius, organització final per altres seus o per altres entitats, per la qual cosa s’incorporen en l’annex II.

Esta línia de subvenció s’inclou en el Pla estratègic de subvencions de la Vicepresidència Primera i Conselleria de Cultura i Esport, aprovat mitjançant la Resolució de 12 de febrer de 2024, de la subsecretària de la Vicepresidència Primera i Conselleria de Cultura i Esport, d’acord amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

D’altra banda, l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, establix que podran concedir-se de manera directa, mitjançant una resolució, les subvencions previstes nominativament en la Llei de pressupostos de la Generalitat, entenent-se com a tals aquelles l’objecte, la dotació pressupostària i el destinatari de les quals figuren inequívocament en els annexos.

En este sentit, la lletra *d*  de l’apartat 4 de l’article 160 de l’esmentada Llei 1/2015 disposa que les persones titulars de les conselleries seran les competents per a la concessió de les subvencions nominatives, i l’apartat 5 del mateix article preveu que l’exercici d’esta competència es podrà delegar.

D'esta manera, mitjançant Resolució de 8 de novembre de 2023, del president de la Generalitat, per la qual es delega determinades atribucions en diferents òrgans de la Presidència, específicament en l'apartat 7.d) a les Direccions Generals competents.

La Presidència és el departament al qual, en virtut del que es disposa en l'article 2 del Decret 17/2024, de 12 de juliol, del president de la Generalitat, pel qual es determina el número i la denominació de les Conselleries, i les seues atribucions, li corresponen entre altres les competències en matèria d'esport.

S’ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es concedixen en esta resolució no requerixen la notificació esmentada abans, perquè no reunixen els requisits de l’article 107 del Tractat de funcionament de la Unió Europea; en concret, perquè no suposen un avantatge econòmic, ja que l’entitat a la qual va dirigida la subvenció no exercix una activitat econòmica que puga oferir béns o servicis en el mercat i, per tant, no hi ha possibilitat de falsejament de la competència que afecte els intercanvis comercials entre estats membres.

En virtut d'això, fent ús de les competències assignades en el Decret 17/2024, de 12 de juliol, del President de la Generalitat, pel qual es determinen el número i la denominació de les conselleries i les seues atribucions, l'apartat 7.d) de la resolució de 8/11/2023 ( DOGV núm 9723, de 13/11/2023), i d'acord amb l'article 160.4 d) de la Llei 1/2015, de 6 de febrer, d'hisenda pública, del sector públic instrumental i de subvencions, d'acord amb la proposta del director general d'Esport i de conformitat amb ella, per delegació mitjançant resolució de 8 de novembre de 2023,

RESOLC

*Primer. Objecte*

Esta resolució té per objecte instrumentar la concessió directa d’una subvenció nominativa, prevista en la Llei 8/2023, de pressupostos de la Generalitat, a les entitats relacionades en l’annex I per a donar suport a l’organització del campionat del món i d’Europa i competicions de nivell equiparable.

*Segon. Renúncies i desistiments*

Acceptar les renúncies i els desistiments a les subvencions, per un import global de 330.000 euros, de les entitats que s’indiquen en l’annex II per a l’organització dels esdeveniments i pels imports que s’hi especifiquen, d’acord amb els articles 21 i 94 de la Llei 39/2015, d’1 d’octubre, del procediment administratiu comú de les administracions públiques, per tant, no és procedent la seua tramitació.

*Tercer. Entitats beneficiàries*

Les entitats beneficiàries d’estes ajudes són les que es relacionen en l’annex I incorporat a esta resolució.

*Quart. Quantia*

L’import total de les subvencions s’establix en un màxim de 2.605.000 €, per a les entitats que s’inclouen en l’annex I, per a les quals s’autoritza i disposa els fons a favor d’estes, pels imports que s’indiquen, i que es tramite la documentació comptable corresponent, amb càrrec a l’aplicació pressupostària G011800203.457.A00, capítol IV, línia S0804000, dels pressupostos de la Generalitat per a 2024.

*Quint. Raons d’interés públic que concorren en la concessió*

La possibilitat de concedir una subvenció, de caràcter nominatiu, a les entitats enumerades en l’annex I d’esta resolució, està prevista en l’article 22.2.*a*  de la Llei 38/2003, de 17 de novembre, general de subvencions, i en l’article 168.1.*A*  de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i està contemplada de manera expressa en el pressupost de la Generalitat per a 2024, programa 457A00, Foment de l’activitat esportiva, centre gestor W13794647, secció G0118, capítol IV, línia de subvenció S0804, “Subvenció nominativa que té com a finalitat coadjuvar en la celebració del campionat del món i d’Europa i competicions de nivell equiparable de determinades modalitats esportives”.

La subvenció regulada en esta resolució té caràcter singular, derivat del caràcter d’interés general dels diferents esdeveniments esportius en l’àmbit de la Comunitat Valenciana, tenint en compte les activitats exercides per les diferents entitats esportives i la finalitat expressament contemplada per la Llei 08/2023, de 27 de desembre, de pressupostos de la Generalitat per a l’exercici 2024.

Per la seua banda, la Presidència de la Generalitat és el màxim òrgan directiu de l’esport, fenomen sociocultural, amb una influència notable en sectors com ara l’educació, la sanitat, el medi ambient, l’ocupació, el turisme, l’economia i el benestar social, així com l’exercici de les facultats per a la vigilància i la tutela, i en el marc del que es disposa en la Llei 2/2011, de 22 de març, de la Generalitat, de l’esport i l’activitat física.

S’ha optat per atorgar l’ajuda mitjançant una resolució i no per conveni, d’acord amb l’article 168.1.*a*  de la Llei 1/2015, de 8 de febrer, de la Generalitat, atés que no hi ha cap tipus de contraprestació, excepte la mera aportació econòmica, que se’n derive cap a la Generalitat, i que es tracta d’un fet singular i únic en el temps i en els seus efectes, de conformitat amb la Resolució de 26 d’abril de 2024 de la Conselleria d’Hisenda, Economia i Administració Pública.

*Sext. Activitat subvencionada*

L’import global de l’ajuda serà de 2.605.000 €, destinat a finançar els gastos derivats de les activitats de suport a l’organització del campionat del món i d’Europa i altres competicions esportives de nivell equiparable dutes a terme per les entitats relacionades en l’annex I.

Les activitats subvencionades hauran d’estar compreses entre l’1 de gener i el 31 de desembre de 2024.

Esta col·laboració es referix, en concret, al finançament per part de la Generalitat dels gastos de funcionament, promoció, realització i celebració dels diferents esdeveniments esportius, i els costos de realització de les activitats següents: muntatge i desmuntatge del campionat, costos directes produïts exclusivament per l’organització, servicis prestats en la celebració, allotjament, restauració, desplaçaments i arbitratges. Tot dins del que s’estipula en esta resolució, especialment en la clàusula octava i dessetena.

*Sèptim. Procediment*

L’entitat beneficiària haurà de manifestar, en el termini de quinze dies hàbils a partir de la publicació d’esta resolució en el *Diari Oficial de la Generalitat Valenciana*  la seua conformitat amb la concessió de la subvenció i amb estes bases reguladores, d’acord amb el model que s’inclou com a annex d’esta resolució.

El model de conformitat, degudament omplit i firmat, haurà de presentar-se telemàticament a través del procediment: [Aportació de documentació per a la tramitació telemàtica de procediments que depenguen del Servei d’Esport d’Elit i Formació Esportiva de la Direcció General d’Esport 19215 - GVA.ES - Generalitat Valenciana](https://www.gva.es/va/inicio/procedimientos?id_proc=19404).

D’acord amb el que disposa l’article 68 de la Llei 39/2015, d’1 d’octubre, del procediment administratiu comú de les administracions públiques, si el document de conformitat s’ha formalitzat de manera incompleta o no s’han aportat els requisits ni els documents que assenyala esta base, es requerirà a la persona interessada que, en un termini de deu dies hàbils, esmene la falta o adjunte els documents preceptius, amb la indicació que, si no ho fa, es considerarà que desistix, amb una resolució prèvia d’arxivament de l’expedient que caldrà dictar en els termes que preveu l’article 21 de la llei esmentada, i quedarà sense efecte la concessió de la subvenció, i perdrà, per tant, el dret a la percepció.

*Octau. Gastos subvencionables*

Les subvencions concedides es destinaran a donar suport als gastos ocasionats per l’organització i la realització dels esdeveniments esportius indicats en l’annex I. Seran gastos subvencionables els gastos directament destinats a la realització dels esdeveniments, allotjaments, desplaçaments, arbitratges i similar i, en tot cas, que responguen sense dubte a l’organització. Estaran exclosos de finançament i, per tant, no seran subvencionables els gastos de caràcter general de funcionament de les entitats beneficiàries (administratius, de màrqueting o de publicitat), els ocasionats per premis, cànon o drets d’organització i els gastos d’homologació dels esdeveniments. També n’estaran exclosos els gastos ocasionats per actes o per entrega d’obsequis, que no corresponguen directament a la realització, així com per a material immobilitzat.

*Nové. Òrgan gestor*

Correspon la tramitació i la gestió de la subvenció a la Direcció General d’Esport.

*Dècim. Obligacions de les entitats beneficiàries*

Les entitats beneficiàries tindran les obligacions següents:

1. Organitzar i dur a terme l’esdeveniment objecte de la subvenció que per a cada una s’indica en l’annex I.

2. Complir totes les autoritzacions pertinents. El fet de disposar de les assegurances exigibles i de l’assistència sanitària és d’exclusiva responsabilitat de les entitats beneficiàries. Així mateix, han de fer-se càrrec dels mitjans humans i materials que calguen per al seu compliment, fins i tot de les obligacions fiscals i de la Seguretat Social que se’n deriven.

3. Acreditar que es troben al corrent en el compliment de les seues obligacions tributàries i davant de la Seguretat Social o atorgar una autorització expressa a la Direcció General d’Esport perquè obtinga directament les dades necessàries.

4. Sotmetre’s a les actuacions de control financer que corresponen a la Intervenció General en relació amb les subvencions i ajudes concedides.

5. Conservar i custodiar proves acreditatives de l’efectiva realització de les activitats objecte d’esta subvenció, com ara vídeos, fotografies o altres mitjans de prova en format electrònic, així com llistes de participants i publicitat en la seua web o en mitjans de comunicació, que haurà de posar a disposició de la Direcció General d’Esport en el cas de ser requerides.

6. Comunicar a la Direcció General d’Esport l’obtenció de subvencions, ajudes, ingressos o recursos per a la mateixa finalitat, procedents d’altres administracions o ens públics o privats.

7. Fer constar expressament la col·laboració de la Generalitat en tota la informació o la documentació pròpia dels esdeveniments esportius subvencionats.

8. Col·locar en les instal·lacions, en un lloc visible i durant la realització dels esdeveniments, publicitat estàtica al·lusiva a la col·laboració de la Generalitat.

9. L’entitat organitzadora incorporarà a la celebració de l’esdeveniment actuacions que, en atenció a la normativa aplicable en matèria de responsabilitat social, promocionen aspectes ètics, de transparència i de política social que posteriorment reflectiran en la memòria de l’esdeveniment, i de manera específica:

– El sistema de premis que s’establisca ha de respectar el principi d’igualtat entre dones i hòmens. Els premis en metàl·lic que concedisquen i abonen directament les entitats beneficiàries hauran de ser de la mateixa quantia per a la categoria femenina i masculina.

– Fer constar que en tota la informació o publicitat que s’efectue de l’activitat o objecte de la subvenció s’utilitzarà un llenguatge no sexista.

– Evitar les imatges discriminatòries de la dignitat i la integritat de les persones, en particular de les dones en tots els materials, imatges i documentació, i fomentar valors d’igualtat, pluralitat de rols i corresponsabilitat entre dones i hòmens.

– Incorporar la perspectiva de gènere en totes les memòries justificatives d’actuacions i informe d’avaluació de resultats.

– L’execució de l’activitat subvencionada no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i s’haurà de facilitar, o almenys no impedir, l’accessibilitat per a les persones discapacitades.

10. Aportar qualsevol altra informació que els requerisca la Direcció General d’Esport per al millor coneixement i comprensió de l’aplicació de la subvenció, així com col·laborar aportant la informació que se’ls requerisca que permeta avaluar l’efecte i l’impacte de la celebració de l’esdeveniment a la Comunitat Valenciana directament o amb les entitats designades per la Generalitat que duguen a terme estos estudis.

11. A més, s’hauran de complir les obligacions previstes en els articles 13, 14 i 31.3 de la Llei 38/2003, general de subvencions, les derivades de la Llei 1/2022, de 13 d’abril, de la Generalitat, de transparència, bon govern i participació ciutadana de la Comunitat Valenciana, i de manera específica, no estar incursa en una causa que l’impedisca obtindre la condició de beneficiària de la subvenció, i trobar-se al corrent en el compliment de les seues obligacions amb l’Agència Estatal d’Administració Tributària, l’Agència Tributària Valenciana i la Tresoreria General de la Seguretat Social, i deixar-ne constància en l’expedient siga mitjançant una declaració responsable o incorporant a l’expedient el resultat de la consulta feta per l’Administració, autoritzada per l’entitat subvencionada.

*Onzé. Règim jurídic aplicable*

Estes subvencions es regiran, a més de pel que disposa esta resolució, per la Llei 38/2003, de 17 de novembre, general de subvencions, i pel reglament de la llei esmentada, aprovat pel Reial decret 887/2006, de 21 de juliol, així com pel que disposa la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per les altres normes de dret administratiu que siguen aplicables.

*Dotzé. Conflicte d’interessos*

Les entitats beneficiàries hauran d’adoptar totes les mesures necessàries per a previndre qualsevol situació en la qual la imparcialitat i l’objectivitat en l’execució de l’acció puguen vore’s compromeses per raons d’interés econòmic, afinitats polítiques, vincles familiars o afectius o qualsevol altre interés compartit (conflicte d’interessos).

Han de comunicar oficialment a la Direcció General d’Esport, sense demora, qualsevol situació constitutiva d’un conflicte d’interessos o susceptible de conduir a un conflicte d’interessos i prendre immediatament totes les mesures necessàries per a corregir esta situació. L’incompliment d’esta obligació suposarà una infracció a l’ordenament jurídic vigent i serà causa de reintegrament de la subvenció.

*Tretzé.Transparència, subministrament d’informació i dades obertes*

1. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitats públiques.

2. Les entitats privades beneficiàries de la subvenció han de complir les obligacions de publicitat activa que arreplega el capítol II, del títol I, de la Llei 19/2013, de 9 de desembre, quan:

*a*) Perceben, durant el període d’un any, ajudes o subvencions públiques per una quantia superior a 100.000 euros.

*b*) Perceben, durant el període d’un any natural, ajudes o subvencions de les entitats públiques de la Comunitat Valenciana que arreplega l’article 3 de la Llei 1/2022 en una quantia superior a 50.000 euros.

*c*) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En particular, han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8. Esta publicació es farà en la pàgina web de l’entitat, o bé mitjançant la plataforma TEP – Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

3. Sense perjuí de les obligacions previstes en els apartats anteriors, totes les entitats beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

4. Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb una advertència i una audiència prèvies a l’interessat, la imposició de multes coercitives en els termes que preveu l’article 5 de la Llei 1/2022.

5. Els nous conjunts de dades que es generen per a formalitzar i desenvolupar les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Catorzé. Compatibilitat de les ajudes*

Esta subvenció és compatible amb altres subvencions, ajudes, ingressos o recursos per a la mateixa finalitat, sempre que la suma de totes estes no supere el cost de l’activitat subvencionada. No serà compatible amb les convocatòries de subvencions de la Direcció General d’Esport.

*Quinzé. Subcontractació*

Les entitats beneficiàries de la subvenció podran subcontractar l’organització dels esdeveniments en un percentatge no superior al 50 % dels gastos assumits, l’autorització del qual queda establida en esta resolució, de conformitat amb l’article 29 de la Llei 38/2003, de 17 de novembre, general de subvencions.

*Setzé. Forma de pagament de la subvenció*

La Generalitat abonarà per transferència bancària les subvencions a les entitats beneficiàries amb posterioritat a la correcta justificació d’estes, de conformitat amb l’article 72 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, i el que es disposa en esta resolució.

Per a les federacions esportives de la Comunitat Valenciana que siguen beneficiàries, segons el que es preveu en l’article 44.17*a*  del pressupost de la Generalitat, una vegada concedida la subvenció es podrà entregar anticipadament el 65 % de l’import d’esta, i la resta s’entregarà una vegada comprovada la documentació justificativa presentada, en els termes establits en el paràgraf anterior.

En el cas que el compte bancari de l’entitat no estiga donat d’alta en la Generalitat, o haja de modificar-ne les dades, l’entitat haurà de donar d’alta les seues dades a través del sistema PROPER, en compliment de l’Orde 2/2022 de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana.

L’import del pagament serà, en tot cas, igual a la quantitat correctament justificada, sense que puga ser superior a l’import establit expressament per a esta en el pressupost de la Generalitat per a 2024. D’este import del pagament farà publicitat la Generalitat en la Base de dades nacional de subvencions, d’acord amb el que establix l’article 18 de la Llei 38/2003, de 17 de novembre, general de subvencions.

*Desseté. Règim i termini de justificació de la subvenció*

L’entitat beneficiària haurà de presentar, davant de l’òrgan gestor, la justificació adequada de la subvenció, de la realització de l’activitat, del compliment de les condicions imposades, i de la consecució dels objectius previstos en l’acte de concessió de la subvenció.

L’entitat beneficiària haurà de presentar electrònicament un compte justificatiu del gasto efectuat, que es compondrà dels documents següents:

1. Memòria d’actuació justificativa del compliment de l’objecte de la subvenció, amb indicació de les activitats dutes a terme i dels resultats obtinguts, acompanyada del material de difusió de l’esdeveniment (dossier, web, xarxes socials, cartells, publicitat en premsa, vinils, banderes, etc., així com qualsevol altre suport informatiu o publicitari).

2. Memòria econòmica justificativa del cost de les activitats executades, que haurà de contindre: – Llista classificada de tots els gastos de l’activitat assumits per l’entitat beneficiària de la subvenció, en què s’indique la persona o l’entitat creditora i el document, l’explicació del gasto, l’import i la data d’emissió. S’indicarà quins d’estos gastos es financen amb la subvenció concedida i la data de pagament. L’entitat incorporarà, a més, la mateixa llista de factures, també en format full de càlcul.

– Les factures expedides i els rebuts en format electrònic dels gastos imputats a la subvenció. En cas de no disposar de factures en format electrònic, l’entitat beneficiària o qui n’exercisca la presidència podrà firmar-les electrònicament en un únic document en format PDF i en el mateix orde en què apareguen en la llista classificada, o bé presentar les factures originals de manera presencial, i en este cas es tornaran una vegada comprovades i segellades per la Direcció General d’Esport.

– Liquidació total dels ingressos i els gastos de l’esdeveniment que incloga els ingressos segons la procedència i els gastos per conceptes. En els casos en què l’entitat beneficiària de la subvenció no siga l’única organitzadora de l’esdeveniment, la liquidació ha de fer-se de tot l’esdeveniment, i cal indicar els ingressos segons la procedència i quina entitat els rep, i els gastos per conceptes i quina entitat els assumix. No s’hi poden incloure gastos pagats a altres entitats que figuren com a organitzadores en la liquidació total de l’esdeveniment (factures entre organitzadors).

– En aplicació de l’article 31.3 de la Llei general de subvencions, modificat per la disposició final quinta de la Llei 14/2011, de la ciència, la tecnologia i la innovació, quan l’import del gasto subvencionable supere les quanties del contracte menor establides en la Llei 9/2017, de 8 de novembre, de contractes del sector públic, les entitats beneficiàries hauran d’acreditar haver sol·licitat com a mínim tres ofertes de diferents proveïdors amb caràcter previ a la contractació del compromís per a la prestació del servici o l’entrega del bé, excepte en aquelles prestacions que, per les característiques especials dels gastos subvencionables, no hi haja en el mercat suficient nombre d’entitats que les subministren o les presten, llevat que el gasto s’haja efectuat. Si, finalment, no seleccionen la proposta més avantatjosa, hauran de presentar una memòria que justifique l’elecció d’acord amb criteris d’eficiència i economia.

El termini màxim per a la justificació de la subvenció serà de 15 dies hàbils a comptar de l’endemà de la finalització de l’esdeveniment i, per a aquells que ja hagen finalitzat, a comptar de l’endemà de la publicació d’esta resolució, sempre abans del 2 de desembre de 2024.

Per als esdeveniments esportius que es duguen a terme el mes de desembre de 2024, el termini de presentació de la justificació en cap cas podrà ser posterior al dia 10 de desembre de 2024.

De manera excepcional, per als esdeveniments esportius que es duguen a terme el mes de gener de 2024, per a garantir-ne la planificació i la viabilitat, es podran incloure gastos efectuats el mes de desembre de 2023 i que hagen resultat estrictament necessaris per a la celebració de l’esdeveniment objecte de subvenció.

La justificació s’haurà de presentar per mitjans electrònics, preferiblement a través de l’adreça d’internet [https://www.gva.es/va/inicio/procedimientos?id\_proc=19005](http://www.gva.es/va/inicio/procedimientos?id_proc=1)

*Dihuité. Minoració, anul·lació i reintegrament de les subvencions*

1. Es reduirà proporcionalment la subvenció en cas que la justificació dels gastos fets no arribe a la quantia atorgada, i també si se subvenciona una part del cost total de l’activitat sense que es justifique l’import total del gasto que suposa el desenvolupament de l’activitat mencionada.

2. La presentació extemporània de la justificació donarà lloc a la incoació d’un procediment per a deixar sense efecte l’acte de concessió de la subvenció. En tot cas, es garantirà el dret d’audiència de l’entitat interessada.

3. En els casos que preveu l’article 37 de la Llei general de subvencions, l’entitat beneficiària haurà de reintegrar la totalitat de la quantitat percebuda, o una part d’esta, més els interessos de demora corresponents. En estos casos, s’incoarà l’expedient oportú que, amb l’audiència prèvia de l’entitat interessada, resoldrà la persona titular de l’òrgan gestor de la subvenció.

4. El falsejament o l’ocultació de dades i documents, atés que afecten substancialment la concessió i l’entrega de fons públics, donarà lloc a l’exigència de responsabilitats, tant en l’orde administratiu com en el jurisdiccional competent.

5. La Generalitat Valenciana es reserva el dret a fer totes les inspeccions tècniques i administratives que es consideren necessàries a fi de conformar l’execució correcta de l’actuació subvencionada.

*Denové. Pla de control*

Estes subvencions estaran sotmeses a les actuacions que s’incloguen en el Pla de control de 2024 que aprovarà la Direcció General d’Esport en el primer semestre de 2024, d’acord amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Així mateix, en l’aplicació del pla de control als expedients seleccionats en este, addicionalment es farà el control material de la realització efectiva de les activitats objecte de subvenció, mitjançant comprovacions *in situ,*  si es considera procedent, o bé mitjançant altres procediments, com ara vídeos, fotografies o altres proves en format electrònic, així com la comprovació de llistes de participants i el seguiment de la publicitat en la seua web o en els mitjans de comunicació, per tal de garantir la realització adequada de l’activitat subvencionada.

Una vegada efectuades les actuacions oportunes per a comprovar l’adequació de l’activitat subvencionada a la finalitat de la subvenció, en cas d’incompliment total o parcial de l’activitat subvencionada, s’incoarà el procediment de reintegrament de la subvenció, sense perjuí de la responsabilitat en què haja pogut incórrer l’entitat subvencionada.

*Vinté. Comunicació a la Unió Europea*

Les ajudes concedides per esta resolució no cal que es notifiquen a la Comunitat Europea perquè no reunixen els requisits de l’article 107 del Tractat de funcionament de la Unió Europea, segons el que disposa el Decret 128/2017, de 29 de setembre, del Consell, ja que no suposen cap avantatge econòmic atés que les entitats a les quals es dirigixen les subvencions no exercixen activitats econòmiques en l’organització d’estos esdeveniments en què s’oferisquen al mercat béns o servicis; per tant, no hi ha possibilitat de falsejament de la competència. Les entitats beneficiàries han de presentar una liquidació específica de l’activitat subvencionada que permeta comprovar que esta ajuda no comporta cap benefici econòmic.

*Vint-i-uné. Protecció de dades personals*

La gestió de les subvencions objecte de la present convocatòria requerix el tractament de dades de les persones que ocupen la presidència o, si és el cas, els representants de les federacions sol·licitants de la subvenció, dels membres de la comissió avaluadora i de terceres persones, en els termes següents.

Per tant, s’apliquen les mesures i garanties regulades en matèria de protecció dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia de drets digitals.

En compliment del que disposa l’article 13 de l’RGPD, la informació en matèria de protecció de dades és la següent:

*a*) Responsable del tractament: Subsecretaria de la Presidència de la Generalitat. Plaça de Manises, 4 – 46070 València.

*b*) Categoria i origen de les dades que s’han de tractar: dades personals identificatives (nom i cognoms, telèfon, document d’identitat, adreça electrònica), detalls d’ocupació, dades economicofinanceres, dades de transaccions (detall dels béns i servicis subministrats que figuren en factures o documents similars emesos pels proveïdors) i de qualsevol altra naturalesa que s’arrepleguen per mitjà de formularis o de consulta a plataformes autonòmiques d’interoperabilitat (d’ara en avant, PAI) o a altres administracions públiques, o bé mitjançant documentació que entreguen les persones sol·licitants.

Si la documentació presentada conté dades de terceres persones, prèviament a la comunicació d’estes dades a la Conselleria, les persones sol·licitants han d’informar estes persones del tractament de les seues dades per part de la Conselleria, en els termes que preveu este article.

*c*) Finalitats del tractament i base jurídica: amb base jurídica en el compliment d’una missió realitzada en interés públic, en l’exercici de poders públics i en el compliment de les obligacions legals (art. 6.1.*e*  i 6.1.*c*  de l’RGPD), les dades personals es tractaran per a tramitar la sol·licitud, la concessió, la justificació i el pagament de la subvenció.

*d*) Destinataris de les dades: com que els beneficiaris són persones jurídiques, no està prevista la cessió de dades personals.

*e*) Les dades no seran objecte de transferències internacionals.

*f*) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d’estes dades a la Conselleria comportarà les conseqüències que preveu l’ordenament jurídic.

*g*) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i se suprimiran d’acord amb el que preveu la normativa d’arxius i documentació.

*h*) Exercici de drets: la persona interessada pot exercir els drets d’accés, rectificació, supressió, oposició, limitació del tractament, portabilitat i no ser objecte d’una decisió basada únicament en el tractament automatitzat, mitjançant les vies següents:

– Mitjançant el tràmit electrònic accessible en l'enllaç següent o en l'URL

<https://www.gva.es/va/inicio/procedimientos?id_proc=19251&version=amp>

*i*) Reclamació davant de l’autoritat de control: la persona interessada pot presentar una reclamació davant de l’Agència Espanyola de Protecció de Dades, per mitjà de la seu electrònica accessible en l’adreça [https://www.aepd.es,](https://www.aepd.es, ) si considera que no s’han atés els seus drets o s’ha vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat per mitjà de pbv@skm.na o dirigir-se al passeig de l’Albereda, 16, 46771 València.

Per a més informació, les dades de contacte de la Delegació de Protecció de Dades per a la ciutadania són les següents: passeig de l'Albereda, 16. 46912 València, correu electrònic [fwh@ftk.dj](mailto:wkl@tpg.fn).

*Vint-i-dosé. Efectes*

Esta resolució produirà efectes a partir de l’endemà de la publicació en el*Diari Oficial de la Generalitat Valenciana.*

De conformitat amb el que establixen els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, esta resolució, que posa fi a la via administrativa, pot ser objecte, potestativament, d’un recurs de reposició o bé pot plantejar-s’hi directament un recurs contenciós administratiu en els terminis corresponents i davant dels òrgans que s’indiquen a continuació:

*a*) El recurs potestatiu de reposició ha d'interposar-se davant l'òrgan que l'ha dictada en el termini d'un mes a comptar de l'endemà de la publicació d'esta resolució..

*b*) El recurs contenciós administratiu s’ha d’interposar davant de l’orde jurisdiccional contenciós administratiu, en el termini de dos mesos a comptar de l’endemà de la publicació d’esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que les persones interessades puguen exercitar qualsevol altra via que estimen oportuna.

  

València, 2 de setembre de 2024

(p. d. Resolució 08.11.2023; DOGV 9723, 13.11.2023)

Luis Cervera Torres

Director general d'Esport

Esta disposició conté annexos. Consulteu-ne la versió en PDF.